b'\n_START_ARTICLE_\nBom Jesus do Congonhas\n_START_SECTION_\nPovijest\n_START_PARAGRAPH_\nU 18. stolje\xc4\x87u Minas Gerais je cvao zbog zlatne groznice, te je ve\xc4\x87 1712. godine imao vi\xc5\xa1e od 30.000 rudarskih poduzetnika. Njih su slijedili brojni umjetnici koji su uglavnom radili na ukra\xc5\xa1avanju vjerskih objekata u baroknom stilu s utjecajima rokokoa, tzv. "rudarski barok"._NEWLINE_U mjestu Congonhas de Campo, portualski emigrant Feliciano Mendes, koji se \xc4\x8dudesno izlije\xc4\x8dio, za\xc5\xbeelio se zahvaliti izgradnjom zapanjuju\xc4\x87eg vjerskog kompleksa. Smje\xc5\xa1teno u rasko\xc5\xa1nom krajoliku brazilskih visoravni, sveti\xc5\xa1te Dobrog Isusa je sagra\xc4\x91eno 1772. godine na brdu Morro do Maranh\xc3\xa3o. Inspirirano je sli\xc4\x8dnim sveti\xc5\xa1tima u Portualu, Bom Jesus do Motosinhos kod Oporta i Bom Jesus de Braga, ali je imalo mnoge originalne odlike. Sveti\xc5\xa1te je zavr\xc5\xa1eno za nepunih 60 godina i na njemu su radili najpoznatiji brazilski umjetnici i obrtnici svog doba.\n_START_SECTION_\nOdlike\n_START_PARAGRAPH_\nCrkva je jednostavnog oblika, u tradiciji drugih vjerskih objekata Minas Geraisa, ali joj je unutra\xc5\xa1njost rasko\xc5\xa1na u rokoko stilu, ukra\xc5\xa1ena nakon smrti osniva\xc4\x8da. Izveli su je arhitekt Francisco Lima Cerqueira i graditelji Domingos Antonio Dantas i Antonio Rodrigues Falcado. Cerqueria je svojim inovacijama sna\xc5\xbeno utjecao na kolonijalnu arhitekturu da ga zovu osniva\xc4\x8dem zasebnog stila. Tlocrt zgrade je jednobrodna \xc5\xa1iroka gra\xc4\x91evina usmjerena prema oltaru i s dva visoka zvonika koja s prednjim pro\xc4\x8deljem tvore jedinstvenu liniju. Ona su nadsvo\xc4\x91ena kupolama poput one iznad oltara, ali manjima. Pro\xc4\x8delje je jednostavno i kvadrati\xc4\x8dno, te otvoreno portalom s ukra\xc5\xa1enim nadvratnicima poput onima iznad prozora, dok je zabat originalnog vijugavog oblika. Crkva je oblo\xc5\xbeena bijelim gipsom, dok su ukrasi od sive krede, identi\xc4\x8dne onoj na ogradi stubi\xc5\xa1ta, reljefima portala, kutovima tornjeva i konzoli koja dijeli dva kata. Unutra\xc5\xa1njost je potpuno prekrivena rasko\xc5\xa1nim kamenim rezbarijama s mno\xc5\xa1tvom likova i rokoko slikama. _NEWLINE_Predvorje sa skulpturama proroka, koje su nastale od 1770.-1805. god., su su djelo kipara Aleijadinha koji je izveo i skulpture u malenim Kapelama Kri\xc5\xbenog puta (1796.-1800.). U ovim vi\xc5\xa1ebojnim skupinama figura scenografske dramati\xc4\x8dne snage i pateti\xc4\x8dnog karaktera, kr\xc5\xa1\xc4\x87anska je umjentost latinske amerike dosegla vrhunac. Tako je ovaj kompleks, skoro u potpunosti djelo brazilskih umjetnika, djelo nove estetike koja je, iako iznikla iz baroka, nepoznata Europi.'